30-jarige man vas vir ‘wreedste moord’Argieffoto: Kent Williamson ŉ 30-jarige man van Botlokwa buite Polokwane is Sondagoggend in hegtenis geneem vir die ‘wrede moord’ op ŉ ander man (32) van dié provinsie. Lt.kol. Moatshe Ngoepe, woordvoerder van die polisie, het gesê daar het Saterdagaand ŉ struweling tussen die twee mans ontstaan weens “verskille wat hulle gehad het”, waarna die een man doodgeskiet is. Ngoepe sê hoewel die oorledene ná een skoot neergeval het, het die 30-jarige man aanhou skote afvuur. Die man se hele liggaam was vol skietwonde wat op ŉ kort-afstand afgevuur is. “Dit was die wreedste moord wat veroorsaak het dat hy op slag dood is,” het Ngoepe gesê. Die man is intussen as Lucky Monyemangena geïdentisifeer. Intussen het lt.genl. Nneke Ledwaba, provinsiale kommissaris vir Polokwane, die voorval ook veroordeel. Ledwaba het gesê voorvalle soos dié is die gevolg van mense wat vuurwapens by hulle dra in drankwinkels. Hy het gesê dit is onwettig en dat persone wat die wet oortree, sal boet. ŉ Volledige ondersoek na die voorval duur tans voort.